กลุ่มสื่อแนวโน้มดี-ทีวีเด่น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

...เจียรนัย อุตะมะ
มูลค่าโฆษณาของปี 2553 เปิดศักราชใหม่ด้วยอัตราเติบโต ส่งผล ให้นักวิเคราะห์ประเมินแนวโน้มที่ดีในเดือนก.พ. แต่ยังให้น้ำหนักลงทุนหุ้นกลุ่มนี้ปกติ
นักวิเคราะห์สถาบันวิจัยนครหลวงไทย (SCRI) วิเคราะห์ว่าแนวโน้มเดือนก.พ. 2553 คาดมูลค่าโฆษณายังขยายตัวดี เมื่อเทียบกับเม็ดเงินโฆษณาในเดือนก.พ. 2552 มีมูลค่า 6,323 ล้านบาท ลดลง 6% จากช่วงเดียวกันปีก่อนเกิดจากผลกระทบของการปิดสนามบินสุวรรณภูมิต่อหลายธุรกิจ ทำให้ต้องลดการโฆษณาประชาสัมพันธ์ลง ได้แก่ กลุ่มรถยนต์ การก่อสร้าง และอสังหาริมทรัพย์ ปัจจุบันสถานการณ์เศรษฐกิจที่ดีขึ้นวัดได้จากยอดขายรถยนต์ที่เพิ่มมากขึ้น 54% ตัวเลขการสร้างบ้านใหม่เพิ่มขึ้น จะทำให้กลุ่มธุรกิจเหล่านี้กลับมาใช้งบโฆษณาเพิ่มขึ้น 
SCRI คาดว่างบโฆษณาในเดือนก.พ. 2553 จะขยายตัวต่อเนื่องจากเดือนม.ค. อยู่ที่ระดับ 6,6006,700 ล้านบาท เพิ่มขึ้น 6% จากช่วงเดียวกันของปีก่อนโดยที่งบโฆษณาโทรทัศน์ยังสามารถเติบโตในระดับสองหลักได้ และมีมุมมองเป็นบวกต่อ BEC โดยคาดว่าผลประกอบการในไตรมาสแรกปี 2553 จะเติบโตอย่างโดดเด่นจากปีก่อน แนะนำ “ซื้อ” มูลค่าเหมาะสม 26 บาทต่อหุ้น 
นอกจากนั้น SCRI ประเมินว่ารายได้ค่าโฆษณาโทรทัศน์ในเดือนม.ค. ของทั้ง BEC และ MCOT จะเพิ่มขึ้นจากปีก่อน โดยประเมินว่าการเพิ่มงบโฆษณาของ Unilever และ P&amp;G ถือเป็นปัจจัยบวกต่อสื่อโทรทัศน์ เพราะทั้งสองบริษัทมักจะจัดสรรงบโฆษณาใช้ในสื่อโทรทัศน์มากกว่าสื่อประเภทอื่นๆ
ด้านนักวิเคราะห์บล.เคจีไอ (ประเทศไทย) ให้ความเห็นว่าอุตสาหกรรมโฆษณามีแนวโน้มปรับตัวดีขึ้น ตามการฟื้นตัวของเศรษฐกิจ และความเชื่อมั่นผู้บริโภคที่เพิ่มมากขึ้น โดยเห็นว่าสถานีโทรทัศน์ควรเป็นผู้ได้ประโยชน์หลัก เนื่องจากโทรทัศน์เป็นสื่อที่ได้รับความนิยมสูงสุดจากจุดแข็งในการเป็นสื่อที่มีประสิทธิภาพสูงสุดในการเข้าถึงผู้ชม ความต้องการใช้โฆษณาในระดับสูงจะทำให้สถานีโทรทัศน์สามารถเพิ่มราคาค่าโฆษณาและจะเป็นประโยชน์ต่อผลประกอบการได้ 
ผู้บริหารบริษัท บีอีซี เวิลด์ (BEC) แจ้งว่าบริษัทได้ปรับราคาค่าโฆษณาในบางรายการที่ได้รับความนิยมสูงโดยเฉลี่ย 10% และยังปรับการให้ส่วนลดลงด้วย คงให้น้ำหนักการลงทุน “เท่ากับตลาด” สำหรับกลุ่มสื่อและสิ่งพิมพ์โดยมี BEC เป็นหุ้นเด่น
ตัวเลขค่าใช้จ่ายโฆษณาผ่านสื่อเดือนก.พ. 2553 เติบโต 5.7% จากช่วงเดียวกันของปีก่อนเป็น 6,872 ล้านบาท จากการใช้งบโฆษณาที่เพิ่มมากขึ้นในสื่อโทรทัศน์ และโรงภาพยนตร์ที่เพิ่มขึ้น 11% และ 20% จากช่วงเดียวกันของปีก่อนตามลำดับ 
ผู้ใช้งบโฆษณารายใหญ่ยังเพิ่มการใช้งบอย่างต่อเนื่อง 32% โดยเฉพาะ P&amp;G ที่ใช้งบโฆษณาเพิ่มสูงสุดในรอบ 3 เดือน ซึ่งถือว่าเป็นอานิสงส์ที่ดีต่อสื่อโทรทัศน์ โดยเฉพาะช่อง 7 ที่ได้รับส่วนแบ่งงบโฆษณาเพิ่มขึ้น 19% แต่ไม่กระทบต่อช่อง 3 ที่ยังได้รับการจัดสรรงบโฆษณาสูงที่สุดและสามารถครองส่วนแบ่งตลาดได้เป็นอันดับ 1 ต่อเนื่องเป็นเดือนที่ 5 ติดต่อกัน
มูลค่าโฆษณาเดือนม.ค. เพิ่มจากการใช้งบผ่านสื่อโทรทัศน์และสื่อโรงภาพยนตร์เพิ่ม
บริษัท นีลเส็น มีเดีย รีเสิร์ช (ประเทศไทย) รายงานตัวเลขโฆษณาเดือนม.ค. 2553 ที่ 6,872 ล้านบาท เพิ่มขึ้น 5.7% จากช่วงเดียวกันของปีก่อนสื่อโฆษณาหลัก ได้แก่ โทรทัศน์ (+11%) วิทยุ (+3%) และหนังสือพิมพ์ (+6%) ล้วนแล้วแต่มีมูลค่าโฆษณาเพิ่มขึ้นจากปีก่อน ในขณะที่สื่อโรงภาพยนตร์ยังทำสถิติการขยายตัวสูงที่สุด 20% 
สำหรับมูลค่าโฆษณาของสื่อนิตยสารที่ลดลงมากถึง 35% เนื่องจากนีลเส็นลดจำนวนสุ่มตัวอย่าง หากเทียบกับเดือนธ.ค. 2552 มูลค่าโฆษณาลดลง 16.5% จากเดือนธ.ค. 2553 ถือว่าเป็นเรื่องปกติจากผลกระทบของฤดูกาลที่ผู้ซื้อโฆษณาจะโถมใช้งบมากที่สุดในช่วงปลายปี และจะลดงบโฆษณาลงในเดือนช่วงต้นปีใหม่ช่อง 7 ได้รับงบโฆษณาเพิ่ม 19% จากช่วงเดียวกันของปีก่อน แต่ช่อง 3 ยังมีส่วนแบ่งตลาดสูงที่สุด
มูลค่าโฆษณาของสื่อโทรทัศน์อยู่ที่ 4,303 ล้านบาท เพิ่มขึ้น 11% จากช่วงเดียวกันของปีก่อน โดยมูลค่าโฆษณาผ่านช่อง 7 เพิ่มขึ้นมากที่สุด 19% ซึ่งน่าจะเป็นผลจากที่ยูนิลีเวอร์เพิ่มงบโฆษณา 29% ประกอบกับการเจรจาที่ลงตัว ถึงแม้ว่าส่วนแบ่งงบโฆษณาของช่อง 7 จะเพิ่มขึ้น 19% แต่ไม่ได้ส่งผลกระทบต่อช่อง 3 (BEC) และช่อง 9 หรือบริษัท อสมท (MCOT) ที่ยังได้รับงบโฆษณาเพิ่มขึ้น โดยช่อง 3 ได้งบเพิ่มขึ้น 8% ทำให้ช่อง 3 ยังรักษาตำแหน่งสถานีที่มีส่วนแบ่งงบโฆษณาสูงสุดเป็นเดือนที่ 5 ติดต่อกันอยู่ที่ 30.6%
สำหรับช่อง 9 ได้รับงบโฆษณาเพิ่มขึ้น 12% ส่วนแบ่งตลาด 17.1% แต่ช่อง 11 ที่มีงบโฆษณาลดลง 16% คาดว่าเป็นผลจากที่ภาครัฐใช้จ่ายในการโฆษณาลดลงจากปีก่อน 43% 
ในเดือนม.ค. ผู้ซื้อโฆษณารายใหญ่ 10 ราย ใช้งบโฆษณารวม 1,575 ล้านบาท เพิ่มขึ้นจากงบที่ใช้ในเดือนเดียวกันของปีก่อนถึง 32% โดย Unilever ใช้งบโฆษณาเพิ่มขึ้น 29% เป็น 388 ล้านบาท และ P&amp;G ใช้งบเพิ่มขึ้นถึง 36% เป็น 211 ล้านบาท สูงที่สุดในช่วง 3 เดือน ส่วน Beiersdorf แม้ว่าจะลดงบโฆษณาลง 21% แต่เม็ดเงินที่ใช้ในเดือนม.ค. ถือว่าเป็นงบโฆษณาสูงที่สุดตั้งแต่เดือนพ.ค. 2552 สะท้อนให้เห็นถึงความเชื่อมั่นของผู้ผลิตที่ดีขึ้น